སྔ་དྲོའི་ཆུ་ཚོད་བཅུ་གཅིག་པར་སློབ་ཚན་དངོས་སུ་འཚོག་རྒྱུ་ཡིན་པས།སྔ་གསར་གསར་ནས་སློབ་གླིང་གི་རྒྱལ་སྒོའི་འཁྲིས་སུ་མཁས་དབང་མཆོག་ཕེབས་སྒུག་ཞུ་སྐབས།ཕྱོགས་བཞི་མཚམས་བརྒྱད་ནས་ཕྱག་ཏུ་སློབ་དེབ་བསྣམས་པའི་དགེ་འདུན་པ་རྣམས་འབུ་གྲོག་མ་ཚང་ནས་ཐོན་པ་ལྟར་སློབ་གླིང་གི་ཕྱོགས་སུ་ཕེབས་ཀྱི་འདུག་ཅིང་།ཁོ་བོའི་སེམས་ལ་རྒན་ལགས་ད་དུང་ཕེབས་རྒྱུ་ཨེ་ཡིན་ནམ་སྙམ་སྟེ་སོམ་ཉི་དང་བཅས་ཏེ།སློབ་གླིང་གི་རྒྱལ་སྒོ་འཛུལ་ནས་བཀའ་འདྲི་ཞུ་སྐབས།སློབ་མ་རྣམས་མ་འབྱོར་གོང་ནས་རྒན་ལགས་ཕེབས་ཟིན་ཏེ་སློབ་གྲྭའི་མགྲོན་བསུ་ཁང་དུ་སྐུ་ངལ་གསོས་ནས་བཞུགས་འདུགསློབ་གྲྭས་གཏན་འབེབས་ལྟར་སློབ་ཁང་ནང་སློབ་མ་བརྒྱ་དང་བརྒྱད་ཅུ་ཙམ་ཡོད་པ་དེ་དག་ཆ་ཚང་འབྱོར་ཡོད་མེད་མིང་བཤེར་བགྱིས་སོང་བས།ཁོ་བོའི་ཡིད་ལ་སློབ་གླིང་གི་སློབ་གཉེར་དོ་དམ་ལེགས་པོ་ཡོད་པའི་སྣང་བ་བྱུང་།མིང་ཐོ་བཤེར་ཟིན་རྗེས་ད་ལོ་དགུང་གྲངས་༧༦ལ་ཕེབས་པའི་མཁས་དབང་ཀུན་དགའ་རིག་འཛིན་ལགས་མཆོག་གིས་ཕྱག་གཡས་པར་འཁར་བ་ཞིག་ཐོགས་ཤིང་།གཞོགས་གཡོན་ནས་གུས་བཀུར་ཆེ་བའི་སློབ་མ་བཀྲ་ཤིས་ནོར་བུའི་ཕྱག་འདྲེན་འོག་སློབ་ཁྲིད་བཤད་སྟེགས་ཐོག་དལ་བུར་ཕེབས།